Charlotte Block Hellum

Charlotte Block Hellum (født 14. april 1911 i Görlitz, Tyskland, død 26. juni 2005 i Oslo) var en tyskfødt norsk keramiker og emaljekunstner.«Charlotte Block Hellum» i Norsk kunstnerleksikon. Oslo, 1982-86Nekrolog i Aftenposten 11.7.2005

Hun var utdannet ved Kunstgewerbeschule i Dresden og Berlin 1935-36 og var norsk statsborger fra 1937. Hun drev eget keramikkverksted fra 1947 og debuterte på Høstutstillingen i 1950 med skulpturen «Gutt med fisk». Fra 1960-tallet arbeidet hun bare med emaljebrenning på kobber; særlig med skåler, vaser og fat i både små og store format, med «sitt personlige formspråk der bruken av gull- og sølvpapir under transparent emalje er et fremtredende trekk. Dekoren kan være nonfigurative komposisjoner, men kan like ofte være stiliserte naturmotiver.» Hennes arbeider omfatter både bruksgjenstander, dyrefigurer og større offentlige utsmykninger. 

Hun mottok Jacobprisen 1975 og en førstepris på Emaljebiennalen i Laval i Quebec 1986. Hun er innkjøpt av de tre norske kunstindustrimuseene, Riksgalleriet, Utenriksdepartementet og av Victoria and Albert Museum, London. I alt mer enn 15 separatutstillinger, blant annet i Paletten, Oslo 1959, Galleri F 15 1972, 1976 og 1982, Kunstnerforbundet 1980 og 1991 og Stadtmuseum Düsseldorf 2001. Utsmykninger blant annet i Riksarkivet (Riksvåpenet), Akershus slottskirke og Universitetets psykiatriske klinikk.Leena Mannila. God form i Norge, Jacob-prisens vinnere 1957-1995. Messel forlag / Norsk Form, 1996. ISBN 82-452-0011-5. (ebok)

Hun er mor til billedhuggeren Johannes Block Hellum.

 Referanser 

Kategori:Norske keramikere
Kategori:Norske kunsthåndverkere
Kategori:Personer fra Görlitz
Kategori:Fødsler i 1911
Kategori:Dødsfall i 2005